ድርቁን ተከትሎ ሊከሰት የሚችል በሽታን ለመከላከል የተቀናጀ የቅድመ ዝግጅት ሥራ እየተካሄደ መሆኑ ተገለፀ፡፡
ባሕር ዳር፡ ጥቅምት 23/2012 ዓ.ም (አብመድ) በአማራ ክልል በ2011/12 የምርት ዘመን ድርቅ በተከሰተባቸው አካባቢዎች ሊፈጠሩ የሚችሉ የጤና ችግሮችን ለመከላከል ‹‹የተቀናጀ አሠራር፣ ተከታታይ ቅኝት እና አሰሳ ማድረግ ያስፈልጋል›› ተብሏል፡፡በዋግ ኽምራ ብሔረሰብ አስተዳደር የዘንድሮው ድርቅ በስፋት ከተከሰተባቸው አካባቢዎች መካከል የሳህላ ሰየምት እና ዝቋላ ወረዳዎች ግንባር ቀደሞቹ ናቸው፡፡ ድርቁ የንፁህ መጠጥ ውኃ እና የምግብ ችግር የሚያስከትል በመሆኑ ከሥነ ምግብ እና ንፅህና ጉድለት ጋር ተያይዞ ሊፈጠሩ የሚችሉ የጤና ችግሮች ይኖራሉ ነው የተባለው፡፡ ሊፈጠሩ የሚችሉ የጤና ችግሮች በሰው ሕይወት ላይ የከፋ ጉዳት ሳያደርሱ ቀድሞ ለመከላከል እንዲቻል የወረርሽኝ ምላሽ ኮሚቴ ማቋቋም እና የቅድመ ዝግጅት ሥራ መሥራት ያስፈልጋል ተብሏል፡፡